Drie renosters dood na hulle vasvalDrie renosters is dood nadat hulle in modder in die Sandveld-natuurreservaat in die Vrystaat vasgeval het. Kgotso Tau, woordvoerder van die departement van omgewingsake, sê die renosters het vasgeval toe hulle gaan water drink het. Tau sê die renosters is op 20 Augustus deur veldwagters gevind. Hy sê die diere het ernstige spierbeserings opgedoen weens hulle gespook in die modder. Die renosters is uit die modder verwyder en een van hulle is die volgende dag dood. Hy sê die ander twee renosters is onderskeidelik op 22 Augustus en 25 Augustus dood. Tau sê ŉ vierde renoster wat ook uit die modder gered is, het oorleef. Hy sê die diere se horings sal op ŉ veilige plek bewaar word, soos wat deur die wet vereis word.